Pamätník padlým Kňaževčanom v balkánskej a medzispojeneckej vojne

Pamätník padlým Kňaževčanom v balkánskej a medzispojeneckej vojne (), alebo  Pamätník padlým v balkánskej vojne 1912 – 1913, medzispojeneckej vojne 1913 a prvej svetovej vojne 1914 – 1918 () je vojenský pamätník z prvej polovice 20. storočia, ktorý sa nachádza v meste Sofia v oblasti Sofia v juhozápadnom Bulharsku.

Stavba má pridelený štatút kultúrnej pamiatky miestneho významu.

 Lokalita 
Pohľad na jednu z bočných strán pamätníku|náhľad|vľavo
Pamätník padlým Kňaževčanom v balkánskej a medzispojeneckej vojne sa nachádza v meste Sofia v rajóne Vitoša v mestskej štvrti Kňaževo vo dvore Chrámu svätého Eliáša na bulváre „Car Boris Treti“ (, doslova bulvár cára Borisa III.) č. 357.

 Dejiny 
Dejiny pamätníku siahajú do 18. augusta 1913, keď sa do vtedajšej dediny Kňaževo (dnes sofijská štvrť) po ukončení prvej balkánskej vojny a medzispojeneckej vojny vrátili preživší miestni vojaci. Na ich počesť sa konal ceremoniál spojený s bohoslužbou a neskorším pohostením, pričom v rámci tejto udalosti bolo rozhodnuté o výstavbe pamätníku, ktorý by pripomínal tých obyvateľov Kňaževa, ktorí zahynuli v priebehu obidvoch vojen. Pri tejto príležitosti bola aj vybraná komisia, ktorá mala na starosti zbierku prostriedkov a zariadenie výroby pamätníku. Komisii sa podarilo za približne jedenásť mesiacov vyzbierať sumu vo výške 1604,47 bulharských levov a zariadiť objednanie pamätníku, ktorý bol na svoje miesto vo dvore kňaževského Chrámu svätého Eliáša dopravený 15. mája 1914.

Slávnostné odhalenie pamätníku sa odohralo 1. júna 1914, pričom odhalenia sa zúčastnili ako pozostalí padlých a veľké množstvo obyvateľov Kňaževa, tak aj množstvo cirkevných, vojenských a politických predstaviteľov. Súčasťou odhalenia bol prednes niekoľkých slávnostných rečí prednesených významnými predstaviteľmi, panychída za padlých, ako aj slávnostná Božská liturgia, venovaná vysväteniu pamätníku.

V roku 1992 bol stavbe udelený štatút kultúrnej pamiatky miestneho významu.

 Charakteristika 
Pohľad na vrchnú pyramídovú časť prednej strany pamätníku|náhľad|vľavo
Pamätník je zhotovený z čierneho granitu. Dosahuje výšky 4 metre. Je vo forme pyramídy postavenej na štvorstupňovom podstavci. 

Prvé dva stupne podstavca sú jednoduché. Tretí je v tvare kocky s dĺžkou strán 80 centimetrov. V strede tohto tretieho stupňa je vrytý pozlátený nápis s písmenami vysokými 5 centimetrov a textom: V pamet na nezabravimite ni drugari i săseliani, padnali v Balkanskata i meždusăjuzničeskata vojni prez 1912/1913 g. Ot săselianite im (doslovne: „Na pamiatku našich nezabudnuteľných spolubojovníkov a spoluobčanov, ktorí padli v balkánskej a medzispojeneckej vojne v rokoch 1912/1913. Od ich spoluobčanov“). Nad ním sa nachádza posledný umelecky zhotovený stupeň, tvorený tenkými ozdobnými rímsami.

Samotná pyramída je štvorstenná. Na jej prednej strane sa nachádza umelecky zhotovený basreliéfový bronzový olivový veniec, v strede ktorého je zobrazená skupina vojakov a v jeho základe delo. Pod vyobrazením venca sa nachádza zobrazenie vojenského rádu a pod ním pozláteným písmom napísané meno padlého poručíka Tošanova. V priestore nad vencom sa nachádza z bronzu zhotovený kríž. Na zvyšných troch stranách pyramídy sú vyobrazení ostatní padlí Kňaževci, spolu s ich menami, dátumami ich smrti a lokáciami, kde zahynuli.

 Štatút a dôvod pamiatkovej ochrany 
Kategória: kultúrna pamiatka miestneho významu

Rok vyhlásenia: 1992

Dôvod pamiatkovej ochrany: historická hodnota stavby

 Referencie 

 Iné projekty 

Kategória:Stavby v Sofii
Kategória:Kultúrne pamiatky v Bulharsku
Kategória:Pamätníky v Bulharsku
Kategória:Architektúra z 1914
Kategória:Bronzové sochy